‘TNDT’รุกเหมือง-ไฟฟ้า
เลือกที่ปรึกษาลงทุนพม่าไตรมาส 2หุ้นวิ่งรับข่าวดีรั่วยันไม่ขายทิ้ง
7 พ.ค. 2556

เลือกที่ปรึกษาลงทุนพม่าไตรมาส 2หุ้นวิ่งรับข่าวดีรั่วยันไม่ขายทิ้ง
“ชมเดือน”ออกแรงดันสุดลิ่ม TNDT ทำธุรกิจเหมืองโรงไฟฟ้าที่เมียนมาร์ เฟ้นที่ปรึกษา 
น.ส.ชมเดือน ศตวุฒิ กรรมการผู้จัดการ บริษัท ไทย เอ็น ดี ที (TNDT) เปิดเผยว่า ราคาหุ้นของบริษัทที่ปรับตัวขึ้นกว่าเท่าตัว เพราะข่าวเรื่องบริษัทจะขยายไปทำธุรกิจเหมืองและโรงไฟฟ้าที่เมียนมาร์ ไม่เป็นความลับ สถานการณ์นี้จึงเป็นหน้าที่และภาระของผู้บริหารที่จะต้องทำงาน หรือบริหารธุรกิจให้สมกับราคาหุ้นที่ดีดตัวขึ้นมา 
ส่วนหุ้นที่ถืออยู่ทั้งหมด จำนวน 43% ก็ยังไม่เคยขายออกแม้แต่หุ้นเดียว แม้ราคาจะปรับขึ้นมามากก็ตาม เพราะธุรกิจในปัจจุบันที่ทำอยู่ก็ยังสามารถสร้างการเติบโตได้ดี 
“ตอนนี้ก็อายุ 66 ปีแล้ว ไม่มีเวลาในการแก้ตัวอีกแล้ว จะต้องใช้เวลาที่มีอยู่ให้ดีที่สุด และไม่ควรปล่อยให้โอกาสในการทำธุรกิจใหม่นี้หลุดมือไป ทั้งๆ ที่พันธมิตรได้ใบอนุญาตอยู่แล้ว เราอยู่ในภาวะหลังชนฝาแล้ว หากไม่ทำธุรกิจใหม่ก็เสี่ยงต่อความน่าเชื่อถือ โดยนิสัยส่วนตัวกลัวที่สุดเรื่องเสียหน้า และไม่ต้องการให้คนอื่นมองว่า TNDT เป็นหุ้นกลวง ดังนั้นจะต้องผลักดันให้บริษัททำเรื่องนี้ให้สำเร็จ” น.ส.ชมเดือน กล่าว
สำหรับขั้นตอนการทำธุรกิจใหม่นั้น สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในฐานะที่ดูแลเรื่องความเป็นธรรมในตลาดทุนก็ต้องให้บริษัทจัดหาที่ปรึกษาทางการเงิน เพื่อเสนอความเห็นก่อนที่จะเสนอวาระเข้าสู่การพิจารณาของที่ประชุมผู้ถือหุ้นครั้งต่อไป โดยไม่สามารถบรรจุเรื่องนี้เข้าสู่การประชุมผู้ถือหุ้นครั้งที่ผ่านมาได้ 
น.ส.ชมเดือน กล่าวว่า กำลังคุยอยู่กับ 2 บริษัทแต่จะเลือกบริษัทที่มีเวลาในการทำงานให้กับบริษัทอย่างเต็มที่และคาดว่าจะได้รับอนุมัติจาก ก.ล.ต.ทันไตรมาส 2 ปีนี้ 
“เราจะต้องรีบให้เสร็จโดยเร็ว มิเช่นนั้นโอกาสอาจจะหลุดลอยไปได้ และหากได้ทำ ธุรกิจเหมืองจะสร้างรายได้ให้ทันที ส่วนธุรกิจขายไฟฟ้าจะต้องใช้เวลาในการก่อสร้างประมาณ 1 ปีครึ่ง” น.ส.ชมเดือน กล่าว
ราคาหุ้นเมื่อวันศุกร์ที่ 3 พ.ค.ที่ผ่านมา ไม่มีการเปลี่ยนแปลงราคาปิดที่ 15.80 บาท นับว่าดีกว่าตลาดหุ้นไทยที่ปรับตัวลดลง